D ô v o d o v á   s p r á v a 

	Cieľom navrhovanej  Dohody medzi vládou Slovenskej republiky a vládou Singapurskej republiky  o zamedzení dvojitého zdanenia a zabránení daňovému úniku v odbore daní z príjmov (ďalej len “Dohoda”) je vytvoriť právny priestor pre rozvoj všestranných a vzájomne výhodných hospodárskych vzťahov. Uzavretím tejto Dohody bude právo na zdanenie z jednotlivých zdrojov rozdelené objektívne medzi oba zmluvné štáty.

	Dvojité zdanenie, ku ktorému dochádza v medzinárodnom kontexte je nežiaduce, pretože znižuje príjmy, ktoré podnikom a občanom jedného štátu plynú z druhého štátu. Ide predovšetkým o príjmy z vykonávania stavebných, montážnych a iných činností, z využívania patentov, priemyselných práv, technických znalostí a skúseností, výrobno-technických poznatkov, z úrokov, majetkových účastí, výrobnej a technickej kooperácie a z iných zdrojov. Dvojité zdanenie postihuje tiež príjmy z využívania autorských práv k dielam literárnym, umeleckým a vedeckým a príjmy výkonných umelcov.

	Pretože príčinou vzniku medzinárodného dvojitého zdanenia je kolízia daňových zákonov dvoch štátov, môže byť medzinárodné dvojité zdanenie účinne vylúčené iba opatrením oboch štátov vzájomne koordinovaným uplatňovaním medzinárodnej dohody.

	Dohoda sleduje objektívne rozdelenie práva na zdanenie príjmu medzi štát zdroja a štát, v ktorom má príjemca sídlo alebo bydlisko.

	V článkoch 1 a 2 je vymedzený osobný a vecný obsah Dohody. Keďže Dohoda rieši kolíziu daňových zákonov, ktoré sú súčasťou právnych sústav dvoch štátov, sú, v záujme jednotnosti výkladu, výrazy dôležité pre aplikáciu Dohody definované v článkoch 3 až 5.

	Príjmy právnických osôb a občanov jedného zmluvného štátu sú zdanené v štáte sídla právnickej osoby, prípadne bydliska občana. V druhom zmluvnom štáte môžu byť príjmy zdanené len v rozsahu a za podmienok, ktoré sú stanovené ustanoveniami jednotlivých článkov Dohody.

	Príjmy z nehnuteľného majetku, z jeho užívania alebo prenájmu sú podľa článku 6 zdaňované v štáte, kde je takýto majetok umiestnený.

	Podľa článku 7 Dohody môžu byť príjmy z obchodnej a priemyselnej činnosti podnikov jedného zmluvného štátu zdanené v druhom zmluvnom štáte, pokiaľ boli dosiahnuté v tomto druhom štáte na základe činnosti vykonávanej v tomto druhom štáte prostredníctvom stálej prevádzkarne.

	V článku 8 sa vyhradzuje právo na zdanenie príjmov z lodnej  a leteckej dopravy.
	
	Článok 9 upravuje zdaňovanie v prepojených podnikoch.

	Zdanenie dividend a licenčných poplatkov je rozdelené medzi oba zmluvné štáty. V štáte zdroja, t.j. v štáte, ktorý ich vypláca, je stanovená hranica ustanoveniami článkov 10 a 12. Úroky sa v súlade s článkom 11 zdaňujú len v zmluvnom štáte, v ktorom je skutočný vlastník úrokov rezidentom.

	Článok 13 upravuje zdanenie príjmov zo scudzenia majetku. Zdanenie príjmov fyzických osôb z ich osobne vykonávanej činnosti je upravené ustanoveniami článkov 14 - 20.

	Zdaňovanie príjmov, ktoré nie sú osobitne upravené ustanoveniami predchádzajúcich článkov je riešené v článku 21. 

	Článok 22 stanovuje postup v daňovom konaní pri vylúčení dvojitého zdanenia.

	Nediskriminácia v oblasti zdaňovania upravená článkom 23 zabezpečuje rovnaké podmienky pre organizácie a občanov oboch štátov; neformálne riešenie sporov pri výklade a aplikácii Dohody a výmena informácií nevyhnutných pre vykonávanie Dohody medzi príslušnými orgánmi Slovenska a Singapuru je upravená článkami 24 - 25.

	Článok 26 potvrdzuje výsady niektorých skupín osôb, ktoré vyplývajú z iných medzinárodných zmlúv.

	Záverečné ustanovenia upravujú podmienky nadobudnutia platnosti Dohody, jej účinnosť a možnosť výpovede. 

Neoddeliteľnou časťou Dohody sú ustanovenia Protokolu k Dohode, v ktorom sa dodatočne vysvetľuje uplatňovanie dvoch článkov Dohody – článku 9 ods. 2 a článku 13 ods. 2 vo vzťahu k vykonaniu primeranej úpravy sumy dane pri prepojených podnikoch a vo vzťahu k definícii uznanej burzy cenných papierov.

Predmetná Dohoda je v zmysle vnútroštátnych právnych predpisov zmluvou prezidentskej povahy a tým podlieha po podpise schváleniu NR SR a ratifikácii prezidentom SR. 

	Dohoda nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná.